

Magyarország nagykövetsége

Zágráb

**Heti gazdasági figyelő - HORVÁTORSZÁG**

1. **VÁLLALATI HÍREK**

Az osztrák Borealis műtrágyagyár ismét tárgyal a horvát kormánnyal a kutinai Petrokemija műtrágyagyár feltőkésítésében való részvételéről. A 2017-ben benyújtott ajánlat szerint az egyik legnagyobb európai műtrágya gyártó 140 millió kunával (18 millió euró) venne részt a Petrokemija alaptőkéjének növelésében, de ezt több feltételhez köti. Sajtóértesülések szerint a legérzékenyebb követelés, hogy a kutinai céget többé ne terhelje a 2017-ben felvett 350 millió kunás (47,3 millió euró) hitel, amelyet a Horvát Felújítási és Fejlesztési Bank, a Horvát Postabank és az Erste Bank finanszírozott. A potenciális befektetővel a tárgyalások folytatódnak, különös tekintettel az INA nyilatkozatára, hogy a Petrokemijában csak földgázbeszállítóként vállalna szerept.

Az LNG fejlesztési projektekre szakosodott luxemburgi Gasfin csoport az egykori Dina Petrokemija területén szeretne fejleszteni a polimer ipart, ehhez szükséges lenne egy kisebb méretű szárazföldi LNG terminál kiépítése. Az erről szóló ajánlatot hivatalosan is benyújtották március 7-én az LNG Hrvatska vállalatnak. Terveik szerint, a polimer gyártás ellátására elegendő lenne egy kisebb, 1,5-2 milliárd köbméter kapacitású egység, melynek értéke 150-260 M EUR, és olcsóbb lenne, mint az úszó terminál. A későbbiekben bővíteni lehetne a kapacitást. Véleményük szerint a szárazföldi terminál az egyetlen opció Horvátország számára, mivel az Európában működő 3-4 úszó terminál többé-kevésbe csődbe ment. A cég vezetése kész erről tárgyalni a horvát kormánnyal.

1. **GAZDASÁGI HÍREK**

Az osztrák kormány kezdeményezi az EU Bizottságnál az osztrák munkapiac hozzáférési korlátozás átmeneti időszakának hosszabbítását a Horvátországból érkező munkaerő számára. Az osztrák kormány szóvivője szerint ennek egyik oka a már eddig is nagy számú munkanélküli horvát állampolgár Ausztriában, ezért a munkaerőpiac idő előtti nyitása nem a művelt szakemberek, hanem a munkanélküliek számát növelné. Jelenleg is – a részleges tilalom mellett – az osztrák munkapiacon több, mint 60 szákmában (amelyekből Ausztriában hiány van) alkalmazható horvát munkaerő. Az osztrák gazdasági miniszter, Margarete Schramboek ellenzi a korlátozás hosszabbítását, Ausztriában szükség van munkaerőre, mivel a kelet-európai országokból az már nem érkezik. Ha Brüsszel jóváhagyja az osztrák kezdeményezést, a korlátozás 2020. július 1-ig lenne érvényes.

Az Európai Bizottság közzétette a Horvátországnak 2017 májusában megküldött ajánlásai végrehajtási üteméről készített értékelését. A dokumentumban megállapítják, hogy a makrogazdasági egyensúly visszaállítása és az üzleti környezet javítási terén történt némi előrehaladás, de továbbra sem indultak el a legfontosabb reformok az egészségügyben, az oktatásban, a szociális szolgáltatások terén, a nyugdíjrendszerben és az igazságszolgáltatásban. A Bizottság megérti, hogy a tavalyi ajánlások között több népszerűtlen intézkedés is volt, például az ingatlanadó bevezetése, azonban végrehajtásuk folyamatos halasztása rossz képet mutat Horvátországról.

1. **MAKROGAZDASÁGI MUTATÓK**

**A KSH 2017. évre vonatkozó előzetes adatai szerint Horvátországgal folytatott kereskedelmi forgalmunk folyamatosan emelkedik**

Hazánk külkereskedelmi forgalma Horvátországgal 2017-ben elérte az 2.180,9 millió eurót, ami **20,4 százalékos növekedést** jelent az előző évhez képest (1.810,8 M EUR).

***Az eredmény szerint: a 2017. évi magyar-horvát külkereskedelem átlépte a történelminek számító 2 milliárd eurós értékhatárt.***

A vizsgált időszakban a **Horvátországba irányuló exportunk 1.592,3 millió eurót (18,7 százalékos növekedés), importunk pedig 588,6 millió eurót (25,6 százalékos növekedés) tett ki.** Exportunkban a legnagyobb növekedés az energiahordozóknál (423,8 M EUR, +39,3 százalék), gépek és gépi berendezéseknél (374,8 M EUR + 14,3%), feldolgozott termékek (521,7 M EUR, +9,0 százalék), valamint az élelmiszereknél (228,0 M EUR, +15,1 százalék) figyelhető meg. A Horvátországból származó importunk növekedésének szerkezete: az energiahordozók értéke 274,2 M EUR (+35,5 százalék), a feldolgozott termékeké 156,1 M EUR (+34,5 százalék), illetve az élelmiszereké 69,3 M EUR (+1,8 százalék). ***A 8.082,3 M EUR értékű teljes magyar aktívumban Horvátország 12,4 százalékkal (1.003,7 M EUR-ral) részesül.***

A Horvát Statisztikai Hivatal (DZS) adatai szerint Horvátországban az energiahordozók termelése, importja és exportja az alábbiak szerint alakult 2017-ben: **Elektromos energia** **(GWh-ban)**: termelés: 11.542, import: 11.132, export: 4.182. **Földgáz (m3-ben):** termelés 1.528, import: 1.851, export: 189. **Kőolaj és származékok (ezer tonnában)**: termelés: 4.605, import 4.4.874, export: 3.072. **Szilárd üzemanyagokban** Horvátország teljes mértékben importra szorul (670 ezer tonna), termelés nincs, így export sem.

1. **KORMÁNYHATÁROZATOK**

**A kormány a 2018. március 8-án megtartott ülésén az alábbi gazdasági vonatkozású határozatokat hozta:**

* Elfogadta a gazdaság adminisztratív terheinek csökkentését célzó, 2018-ra vonatkozó akciótervet, melynek végrehajtásával 625,9 M HRK (84 M EUR) értékű megtakarítást kíván elérni a gazdaság számára. Ezzel az adminisztratív terhek 12 százalékkal csökkennének, amit a kormány különféle eszközökkel szándékozik megvalósítani: formanyomtatványok elektronikus utón történő beadásával, adminisztratív kötelességek megszüntetésével, leegyszerűsített eljárással, stb.
* Jóváhagyta Kapronca-Kőrös megye és Prelog település részvételét a pécsi székhelyű Pannon EGTC-ben. A megye és a település szándékát előzőleg támogatta a Kül- és Európai-ügyi, a Regionális Fejlesztési és EU-Alapok, a Gazdasági és Vállalkozásügyi, a Tengerügyi, Közlekedési és Infrastrukturális, a Mezőgazdasági, a Kulturális, a Környezetvédelmi és Energetikai, valamint a Közigazgatási Minisztérium is.
* Elfogadta a horvát Tengerügyi, Közlekedési és Infrastrukturális Minisztérium és a szerb Építésügyi, Közlekedési és Infrastrukturális Minisztérium közötti Memorandum (of Understanding) javaslatát, amely támogatja a két ország közötti együttműködést a vasúti közlekedés hatékonyságát javító és a vasúti infrastruktúra korszerűsítése területén (X. vasúti folyosó).

**A kormány a 2018. március 8-án megtartott ülésén nem határozott gazdasági, illetve pénzügyi vonatkozású személyügyi előterjesztésben.**